## Rješenje Ustavnog suda Republike Hrvatske broj U-VIII-924/1994 od 23. studenog. 1994.

### NN 88/1994 (5.12.1994.), Rješenje Ustavnog suda Republike Hrvatske broj U-VIII-924/1994 od 23. studenog. 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić, mr. Vojislav Kučeković, Jurica MalČić, mr. Hrvoje Momčinović,
Ivan Marijan Severinac i Mladen Žuvela, odlučujući o prijedlogu B. M iz
Z. za privremeno obustavljanje izvršenja pojedinačnog akta ili radnje na
sjednici održanoj dana 23. studenoga 1994. godine donio je

## RJEŠENJE

1. Odbija se prijedlog za privremenu obustavu izvršenja rješenja Gradskog
sekretarijata za graditeljstvo, komunalne i stambene poslove, promet i
veze, Odjela za imovinsko-pravne i stambene poslove, Područnog odjela Medveščak,
Klasa: UP/I-371-01/92-01/276, Urbroj 251-05-13-92-03 od 2. prosinca 1992.
godine.

2. Ovo će se rješenje objaviti u "Narodnim novinama".

Obrazloženje:

U svezi pokretanja postupka ocjene ustavnosti članka 94. Zakona o stambenim
odnosima B. M. je pozivom na odredbu Članka 18. Ustavnog zakona o Ustavnom
sudu Republike Hrvatske ("Narodne novine", broj 13/91) podnijela
prijedlog za privremenu obustavu izvršenja rješenja Gradskog sekretarijata
za graditeljstvo, komunalne i stambene poslove, promet i veze, Odjela za
imovinsko-pravne i stambene poslove, Područnog odjela Medveščak, Klasa
UP/I-371-01/92-01/276, Urbroj 251-05-13-92-03 od 2. prosinca 1992. godine.
Tim je rješenjem njenoj kćerki V. Đ. naloženo iseliti iz stana u Z, i predati
ga slobodnog od osoba i stvari Vladi Republike Hrvatske putem Ministarstva
obrane. Rješenje je doneseno na temelju Članka 70. Zakona o stambenim odnosima
("Narodne novine", broj 51/85. 42/86, 37/88, 47/89, 22/90, 22/92,
58/93 i 70/93) jer je u tijeku postupka utvrđeno da je podnositeljica uselila
u sporni stan na temelju ništavog ugovora o zamjeni stana B. L. - Z. Ovo
zato jer nositeljica stanarskog prava na stanu u Z. nije pribavila suglasnost
za zamjenu u skladu s odredbom Članka 69. istog Zakona. Prijedlog nije
osnovan Rješenjem Ustavnog suda Republike Hrvatske broj U-I-892/1994 od
14. studenoga 1994. godine ("Narodne novine", broj 83/94) pokrenut
je postupak za ocjenu ustavnosti odredaba članka 94. Zakona o stambenim
odnosima. Na temelju odredbe članka 18. Ustavnog zakona o Ustavnom sudu
Republike Hrvatske Ustavni sked može, do donošenja konačne odluke, privremeno
obustaviti izvršenja pojedinačnih akata ili radnji koje se poduzimaju na
osnovi zakona ili propisa ćija se ustavnost ocjenjuje, ako bi njihovim
izvršenjem mogle nastupiti teško otklonjive posljedice. Rješenje, na koje
se odnosi prijedlog za obustavljanje izvršenja, zasnovano je na odredbi
članka 70. Zakona o stambenim odnosima. Odredba Članka 70. Zakona o stambeninl
odnosima nije predmetom postupka za ocjenu ustavnosti u smislu članka 17
Ustavnog zakona o Ustavnom sudu Republike Hrvatske ("Narodne novine",
broj 13/91)

Nema, dakle, osnove za donošenje rješenja o privremenom obustavljanju
izvršenja pojedinačnog akta, odnosno radnji u smislu cit. članka 18. Ustavnog
zakona o Ustavnom sudu Republike Hratske. O prijedlogu podnositeljice ne
može se rješavati niti na osnovi odredbe članka 53. stavka 2. Poslovnika
Ustavnog suda Republike Hrvatske ("Narodne novine", broj 29/94)
na temelju koje Ustavni sud može na prijedlog podnositelja ustavne tužbe
odgoditi izvršenje osporenog akta do donošenja odluke, ako bi izvršenje
prouzročilo podnositelju ustavne tužbe štetu koja bi se teško mogla popraviti,
a odgoda nije protivna javnom interesu niti bi se odgodom nanijela nekome
veća šteta.

U konkretnom predmetu ustavna tužba nije podnesena, pa nisu ostvarene
procesne pretpostavke za primjenu odredbe članka 53. stavka 2. Poslovnika
Ustavnog suda Republike Hrvatske.

Na temelju izloženoga valjalo je riješiti kao u izreci. Objavljivanje
ovog rješenja u službenom glasilu Republike Hrvatske zasnovano je na odredbi
članka 20. Ustavnog zakona o Ustavnom sudu Republike Hrvatske.

Broj: U-VIlI-924/1994.

Zagreb, 23. studenoga 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 88/1994-1530